प्रधानमन्त्री बनेसँगै देउवाले अगाडि सारेका कतिपय प्रस्ताव नै शंकास्पद थिए। उनले प्रतिनिधिसभामा अहिलेकै २४० निर्वाचन क्षेत्र कायम गर्ने प्रस्ताव छलफलमा ल्याउन खोजे, जबकि १६५ निर्वाचन क्षेत्र रहने प्रष्ट संवैधानिक व्यवस्था छ। देउवाको प्रस्तावको यति विरोध भयो कि अन्ततः सरकारले १६५ क्षेत्र नै कायम रहने गरी निर्वाचन क्षेत्र निर्धारण आयोग गठन गर्‍यो। अहिले प्रदेश सभा र प्रतिनिधिसभा निर्वाचन सम्बन्धी विधेयक संसद्बाट पारित हुने क्रममा छन्। निर्वाचन आयोगले मतदाता नामावली संकलन गरिरहेको छ। प्रमुख प्रतिपक्षी एमालेका एक नेता यसलाई निर्वाचन हुने बलियो संकेत मान्छन्। “तर, शेरबहादुरजी हुँदासम्म के कुरामा पो ढुक्क हुन सकिन्छ र!” ती नेता भन्छन्, “उहाँको विगत नै झ्स्काउने खालको छ।”
